Komisijos sprendimas
2003 m. rugpjūčio 19 d.
dėl integruotosios kompiuterinės veterinarijos sistemos, vadinamos Traces, sukūrimo
(pranešta dokumentu Nr. C (2003) 2983)
(2003/623/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą [1], su paskutiniais pakeitimais, padarytais Europos Parlamento ir Tarybos direktyva 2002/33/EB [2], ypač į jos 20 straipsnio 3 dalį,
atsižvelgdama į 1992 m. liepos 13 d. Tarybos sprendimą 92/438/EEB dėl veterinarinių importo procedūrų kompiuterizavimo (Shift projektas), iš dalies keičiantį Direktyvas 90/675/EEB, 91/496/EEB, 91/628/EEB ir Sprendimą 90/424/EEB bei panaikinantį Sprendimą 88/192/EEB [3], su paskutiniais pakeitimais, padarytais Reglamentu (EB) Nr. 806/2003 [4], ypač į jo 12 straipsnį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje [5] su paskutiniais pakeitimais, padarytais Reglamentu (EB) Nr. 806/2003, ypač į jo 37 straipsnio 2 dalį ir 37a straipsnio 2 dalį,
kadangi:
(1) 1991 m. liepos 19 d. Komisijos sprendime 91/398/EEB dėl veterinarijos tarnybas jungiančio kompiuterinio tinklo (Animo) [6] apibrėžti principai, reglamentuojantys veterinarijos padalinius jungiančio ryšių tinklo darbą.
(2) 1992 m. lapkričio 19 d. Komisijos sprendime 92/563/EEB dėl Bendrijos importo reikalavimus atitinkančios duomenų bazės, numatytos SHIFT projektu [7], nustatyta, kad Komisija turi sukurti atitinkamas duomenų bazes.
(3) 1999 m. gruodžio 13 d. Europos Parlamento ir Tarybos direktyva 1999/93/EB dėl Bendrijos elektroninių parašų reguliavimo sistemos [8] siekiama užtikrinti elektroninių ryšio priemonių saugumą ir pasitikėjimą jomis, o nacionalinėms ir Bendrijos institucijoms palengvinti naudojimąsi minėtu ryšiu susisiekiant tiek tarpusavyje, tiek su gyventojais bei ekonominės veiklos vykdytojais.
(4) Europos Parlamento ataskaitos A5-0405/2002 dėl 2001 m. Europos Sąjungoje taikytinų snukio ir nagų ligos kontrolės priemonių ir tolesnių Europos Sąjungos gyvūnų ligų prevencijos bei kontrolės priemonių nustatyta, kad Komisija turėtų nedelsdama imtis priemonių dabartinei gyvų gyvūnų judėjimo Europos Sąjungoje monitoringo sistemai (Animo sistema) pagerinti.
(5) 2002 m. gruodžio 30 d. Komisijos sprendime 2003/24/EB dėl integruotosios kompiuterinės veterinarijos sistemos [9] nustatyta, kad antrajame etape Komisija turi sukurti naują Animo sistemą.
(6) Siekdamos optimizuoti funkcijas ir vartotojų (tinklo sąsajas, valstybės narės turi kartu aktyviai kurti integruotąją kompiuterinę veterinarijos sistemą.
(7) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Atsižvelgiant į Sprendime 2003/24/EB numatytą vienos struktūros, vadinamosios Traces, suderinančios Animo ir Shift sistemų funkcijas, sukūrimą, Komisija sukuria naują Animo sistemą, kuri yra prieinama valstybėms narėms.
2 straipsnis
1 straipsnyje nurodytai naujajai Animo sistemai sukurti skiriama 300000 eurų.
3 straipsnis
Sveikatos ir vartotojų apsaugos generalinio direktorato generalinis direktorius įpareigojamas Komisijos vardu pasirašyti šio sprendimo įgyvendinimui būtinas sutartis.
4 straipsnis
Šis sprendimas skirtas valstybėms narėms.
Priimta Briuselyje, 2003 m. rugpjūčio 19 d.